Brahmaanbul vir R800 000 opgeveilDie bul, R10 Sir Christoff 314/12, is vir ‘n rekordprys van R800 000 opgeveil. Foto: Verskaf Brahmane het die afgelope naweek rekordpryse by die R10 Brahmaan-produksieveiling in Bela-Bela, Limpopo, behaal, waar daar onder meer ŉ Brahmaanbul vir ŉ allemintige R800 000 opgeveil is. Willem Barnard, voorsitter van die promosiekomitee by die Brahmaan Beestelersgenootskap van Suid-Afrika, het gesê die bul, R10 Sir Christoff 314/12, is aan Paul Duarté van Pretoria verkoop. Volgens Barnard was die veiling, wat deur André Kock en Seun-afslaers aangebied is, ŉ reuse sukses, waar alle vorige rekords vir Brahmaanbeeste herskryf is. ŉ Brahmaankoei, R10 Lady Gina De Manso 93/15, is vir R100 000 opgeveil aan Christiaan Botha van Swartwater. ŉ Brahmaankoei, R10 Lady Gina De Manso 93/15, is vir R100 000 opgeveil. Foto: Verskaf Barnard het gesê die gemiddelde prys vir wit bulle was R142 461, terwyl wit verse en koeie gemiddeld R59 850 elk gehaal het. Rooi bulle se gemiddelde prys was R48 000 en rooi verse se gemiddeld R37 000. “Die veiling was voorwaar ŉ hoogtepunt van die Brahmaan-jaar en is deur 425 mense en 80 kopers bygewoon. Ons opregte dank aan Llewellyn en Corrie Labuschagne van R10 Brahmane vir die hoë gehalte diere wat hulle op veiling gesit het,” het Barnard gesê.